
讻讘专 讬讚注转 砖讘诪讚讘专 讛讬讜 砖诇砖 诪讞谞讜转 讛专讗砖讜谉 诪讞谞讛 讬砖专讗诇 讜讛讜讗 讚' 讚讙诇讬诐 讜讛砖谞讬 诇驻谞讬诐 讛讬诪谞讜 诪讞谞讛 诇讜讬讛 讜讛讜讗 住讘讬讘 诇诪砖讻谉 讜讛砖诇讬砖讬 诇驻谞讬诐 讛讬诪谞讜 诪讞谞讛 砖讻讬谞讛 讜讛讜讗 诪驻转讞 讗讛诇 诪讜注讚 讜诇驻谞讬诐 讜讻谞讙讚谉 讘讘讬转 注讜诇诪讬诐 讻诇 砖诪驻转讞 讬专讜砖诇诐 注讚 讛专 讛讘讬转 谞拽专讗 诪讞谞讛 讬砖专讗诇 讜讻诇 砖诪驻转讞 讛专 讛讘讬转 注讚 驻转讞 讛注讝专讛 砖讛讜讗 砖注专 谞讬拽谞讜专 诪讞谞讛 诇讜讬讛 讗诇讗 砖讚专讱 诪注诇讛 讛讙讘讬诇讜 讘讜 诪拽讜诪讜转 拽讚讜砖讬诐 讝讛 诪讝讛 讜讛诐 讛讞讬诇 讜注讝专转 谞砖讬诐 讜砖注专 谞讬拽谞讜专 注爪诪讜 诪讻诇诇 诪讞谞讛 诇讜讬讛 讛讜讗 讜诪驻转讞 讛注讝专讛 讜诇驻谞讬诐 诪讞谞讛 砖讻讬谞讛 讜讻谉 讬讚注转 砖讛诪爪讜专注 讜讛讝讘 讜讟诪讗 诪转 讟注讜谞讬谉 砖诇讜讞 砖谞讗' 讜讬砖诇讞讜 诪谉 讛诪讞谞讛 讻诇 爪专讜注 讜讻诇 讝讘 讜讻诇 讟诪讗 诇谞驻砖 讜诪"诪 讗讬谉 讚讬谞诐 砖讜讛 讗诇讗 讛诪爪讜专注 砖诇讜讞讜 讞讜抓 诇砖诇砖 诪讞谞讜转 讜讗讬谉 讬砖讬讘转讜 讗诇讗 诪驻转讞 讬专讜砖诇诐 讜诇讞讜抓 讝讘 讜讝讘讛 讜谞讚讛 讜讬讜诇讚转 讞讜抓 诇砖转讬 诪讞谞讜转 讜诪拽讜诐 讬砖讬讘转诐 讘讻诇 讛注讬专 诪驻转讞 讛专 讛讘讬转 讜诇讞讜抓 讟诪讗 诪转 谞讻谞住 讘讻诇 讛专 讛讘讬转 注讚 讛讞讬诇 讜讗驻讬诇讜 诪转 注爪诪讜 砖谞讗诪专 讜讬拽讞 诪砖讛 讗转 注爪诪讜转 讬讜住祝 注诪讜 注诪讜 讘诪讞讬爪转讜 专"诇 讘诪讞谞讛 诇讜讬讛 诪注转讛 诪讛讜 砖谞讗诪专 讘讝讘 讘砖诪讬谞讬 砖诇讜 讜讘讗 诇驻谞讬 讛' 讗诇 驻转讞 讗讛诇 诪讜注讚 诪驻谞讬 砖讻讘专 讟讘诇 讘砖讘讬注讬 讜讛注专讬讘 砖诪砖讜 讜诪讘讬讗 拽专讘谞讜转讬讜 讘砖诪讬谞讬 讜诪讘讬讗谉 注讚 砖注专 谞讬拽谞讜专 讗讞专 砖讟讘诇 讜讛注专讬讘 砖诪砖讜 讗讘诇 讗讬谞讜 谞讻谞住 诪驻转讞 讛注讝专讛 讜诇驻谞讬诐 砖讛专讬 诪讞讜住专 讻驻讜专讬诐 讗住讜专 讘讘讬讗转 诪拽讚砖 讻讟讘讜诇 讬讜诐 讜讻诪讜 砖讗诪专讜 讟诪讗 讬讛讬讛 诇专讘讜转 讟讘讜诇 讬讜诐 注讜讚 讟讜诪讗转讜 讘讜 诇专讘讜转 诪讞讜住专 讻驻讜专讬诐 讜诪"诪 讻砖讟讘诇 讜诇讗 讛注专讬讘 砖诪砖讜 注讚讬谉 讛讜讗 讻讝讘 讜讗讬谞讜 谞讻谞住 讗祝 诇讛专 讛讘讬转 讜诇讗 住讜祝 讚讘专 讘讟讘讜诇 讬讜诐 砖诇 砖诇砖 专讗讬讜转 砖讛讜讗 诪讞讜住专 讻驻讜专讬诐 讗讞专 讛注专讘 砖诪砖讜 讗诇讗 讗祝 讟讘讜诇 讬讜诐 砖诇 砖转讬 专讗讬讜转 讗讘诇 谞讝讬专 砖谞讬讟诪讗 谞讻谞住 讘诪讞谞讛 诇讜讬讛 注讚 讛讞讬诇 砖讛专讬 讟诪讗 诪转 谞讻谞住 讘讛专 讛讘讬转 讻诪讜 砖讘讬讗专谞讜 讜诪"诪 诪谉 讛讞讬诇 讜诇驻谞讬诐 讗讬谞讜 谞讻谞住 注讚 砖讬讟讘讜诇 讜讻砖讟讘诇 谞讻谞住 讘讞讬诇 讜诇讗 讘注讝专转 谞砖讬诐 讜讻砖讛注专讬讘 砖诪砖讜 谞讻谞住 讘讻诇 诪拽讜诐 砖讛讟讛讜专 谞讻谞住 砖诇讗 谞讗诪专 讚讬谉 诪讞讜住专 讻驻讜专讬诐 讗诇讗 讘讗专讘注讛 诪讞讜住专讬 讻驻专讛 砖讛诐 讝讘 讜讝讘讛 讜讬讜诇讚转 讜诪爪讜专注 砖拽专讘谞讜转讬讛诐 讘讗讬诐 诇讻驻专讛 讗讘诇 谞讝讬专 讗讬谉 讟讜诪讗转讜 讘讗讛 诇讻驻专讛 砖讟诪讗 诪转 讘注诇诪讗 讗讬谞讜 讟注讜谉 拽专讘谉 讜讗讬谉 拽专讘谞讜 讘讗 讗诇讗 诇诪谞讜转 谞讝讬专讜转讜 讘讟讛专讛 讜讛专讬 讛讜讗 讻讗讜讻诇 讞诇讘 砖诪讘讬讗 拽专讘谞讜 讘注讝专讛 注爪诪讛:


讜诇注谞讬谉 讘讬讗讜专 注讬拽专 讛讚讘专讬诐 讻诪讜 砖驻讬专砖讜 讘转讜住驻讜转 讚讞讘专讬讛 讚专讘 谞转谉 讛讬讜 讗讜诪专讬谉 砖讗祝 讟讘讜诇 讬讜诐 砖诇 砖转讬 专讗讬讜转 讻讝讘 讛讜讗 砖诇讗 诇讬讻谞住 讘诪讞谞讛 诇讜讬讛 讜讗祝 注诇 驻讬 砖讛诪拽专讗 讘讘注诇 砖诇砖 专讗讬讜转 讛讜讗 诪"诪 讘讘注诇 砖诇砖 诇讗 讛讬讜 爪专讬讻讬谉 诇讜诪专 讻谉 讚讘专讬转讗 讛讬讗 讘讛讚讬讗 讗诇讗 讬诇驻讬 诪砖诇砖 专讗讬讜转 诇砖转讬诐 诇讛讬讜转讜 讻讝讘 砖诇讗 诇讬讻谞住 讘诪讞谞讛 诇讜讬讛 讗祝 注诇 驻讬 砖讟讘讜诇 讬讜诐 砖诇 拽专讬 诪讜转专 讘讜 讻诪讜 砖讬转讘讗专 讘诪住讻转 转诪讬讚 讜砖讗诇 讗讘讬讬 讗讞专 砖讛诐 诪驻专砖讬诐 讗讛诇 诪讜注讚 诪讞谞讛 诇讜讬讛 诇诇诪讜讚 诪诪谞讛 讗祝 诇讝讘 讘注诇 砖转讬 专讗讬讜转 讘谞讝讬专 讟诪讗 谞诪讬 讚讻转讬讘 讘讬讛 讗讛诇 诪讜注讚 诪讗讬 讗诪专讬转讜 讘讬讛 讚讜讚讗讬 讗祝 讘讟讜诪讗转讜 谞讻谞住 讘诪讞谞讛 诇讜讬讛 讜讜讚讗讬 专讗讜讬 诇讛讞诪讬专 讘讜 讻讝讘 讘注诇 砖转讬 专讗讬讜转 讛讜讗讬诇 讜讗讬谉 讘讝讘 讘注诇 砖转讬诐 讞住专讜谉 拽专讘谉 讗诇讗 讗诪专 讗讘讬讬 讟讘讜诇 讬讜诐 讚讝讘 专"诇 砖诇 砖转讬 专讗讬讜转 诇讗讜 讻讝讘 讜讘专讬转讗 讚讗讬诪转讬 讛讜讗 讘讗 讚讜拽讗 讘砖诇 砖诇砖 讜诇讗 讬诇驻讬 诪讬谞讬讛 砖诇 砖转讬诐 讜讻诇 砖讻谉 谞讝讬专 砖讗讬谉 诪讞诪讬专讬谉 讘讜 讬讜转专 诪讝讘 讘注诇 砖转讬诐 砖讛谞讝讬专 注诐 讞住专讜谉 拽专讘谞讜 讜讛讝讘 砖讗讬谉 讘讜 讞住专讜谉 拽专讘谉 讘讻讚讗讬 讛诐 诇讚讜谞诐 讻讗讞转 讜讗讛诇 诪讜注讚 讚谞讝讬专 驻讬专讜砖讜 讛注讝专讛 注爪诪讛 讜讗讛诇 诪讜注讚 讚讛讻讗 诇讗讜 讻讗讛诇 诪讜注讚 讚讛讻讗 讜讞讝专 讘注诇 讛转诇诪讜讚 讜砖讗诇 讗诐 讗讛诇 诪讜注讚 讛讗诪讜专 讘讝讘 讘注诇 砖诇砖 驻讬专讜砖讜 讘诪讞谞讛 诇讜讬讛 讜讻讚讞讝讬谞讗 讚讗驻讬诇讜 讗讘讬讬 诪讜讚讬 讘讛讗 诪"诪 讛讬讻讬 拽专讬 诇讬讛 讗讛诇 诪讜注讚 讜转讬专抓 诇诪讬诪专讗 专"诇 诇讗砖诪讜注讬谞谉 讚讗讬转拽砖 诪讞谞讛 诇讜讬讛 诇诪讞谞讛 砖讻讬谞讛 砖诇讗 诇讬讻谞住 讘讛 诪讞讜住专 讻驻讜专讬诐:


讛诪砖谞讛 讛专讘讬注讬转 讜讛讻讜谞讛 讘讛 讘注谞讬谉 讛讞诇拽 讛砖诇讬砖讬 讜讛专讘讬注讬 讜讛讜讗 砖讗诪专 转讙诇讞转 讟讛专讛 讻讬爪讚 讛讬讛 诪讘讬讗 砖诇砖 讘讛诪讜转 讞讟讗转 讜注讜诇讛 讜砖诇诪讬诐 讜砖讜讞讟 讗转 讛砖诇诪讬诐 讜诪讙诇讞 注诇讬讛谉 讚讘专讬 专' 讬讛讜讚讛 专' 讗诇注讝专 讗讜诪专 诇讗 讛讬讛 诪讙诇讞 讗诇讗 注诇 讛讞讟讗转 砖讛讞讟讗转 拽讜讚诪转 讘讻诇 诪拽讜诐 讜讗诐 讙诇讞 注诇 讗讞转 诪砖诇砖转谉 讬爪讗 讗诪专 讛专"诐 注谞讬谉 诪讙诇讞 注诇讬讛谉 砖转讛讬讛 转讙诇讞转讜 讗讞专 讛砖讞讬讟讛 讜讛诇讻讛 讻专' 讬讛讜讚讛:


讗诪专 讛诪讗讬专讬 转讙诇讞转 讟讛专讛 讻讬爪讚 专"诇 讻砖诪谞讛 谞讝讬专讜转讜 讘讟讛专讛 讜讛砖诇讬诪讜 诪讘讬讗 砖诇砖 讘讛诪讜转 讻讘砖 诇注讜诇讛 讜讻讘砖讛 诇讞讟讗转 讜讗讬诇 诇砖诇诪讬诐 讜诪驻专砖 讘讻诇 讗讞转 讝讜 诇注讜诇讛 讜讝讛 诇讞讟讗转 讜讝讛 诇砖诇诪讬诐 讗诇讗 砖诪"诪 讗诐 诇讗 驻讬专砖 讻诇 砖讛讘讬讗 砖诇砖转谉 诪拽专讬讘讬谉 讻驻讬 讛专讗讜讬 讻诪讜 砖讬转讘讗专 讘住诪讜讱 砖讛专讬 谞讬讻专讬诐 讛诐 砖讛讻讘砖讬诐 讛讝讻专 诇注讜诇讛 砖讗讬谞讛 讘讗讛 讗诇讗 讝讻专 讜讛谞拽讘讛 讞讟讗转 讜讛讗讬诇 砖诇诪讬诐 讜砖讜讞讟 讗转 讛砖诇诪讬诐 专"诇 转讞诇讛 讜讗祝 注诇 驻讬 砖讘讻诇 诪拽讜诐 讞讟讗转 拽讜讚诪转 讘讝讜 砖诇诪讬诐 注讬拽专 砖砖注专讜 诪砖转诇讞 转讞转 讚讜讚 砖诇 砖诇诪讬诐 讜诪讙诇讞 注诇讬讛谉 专"诇 讗讞专 砖讞讬讟转谉 讚讘专讬 专讘讬 讬讛讜讚讛 专讘讬 讗诇讬注讝专 讗讜诪专 诇讗 讛讬讛 诪讙诇讞 讗诇讗 注诇 讛讞讟讗转 砖讛讞讟讗转 拽讜讚诪转 讘讻诇 诪拽讜诐 讜讗驻讬诇讜 讞讟讗转 讛注讜祝 诇注讜诇转 讘讛诪讛 讜讻讚讻转讬讘 讜讛拽专讬讘 讗转 讗砖专 诇讞讟讗转 专讗砖讜谞讛 讝讛 讘谞讛 讗讘 讜讻讜' 讜讛诇讻讱 砖讜讞讟 讗转 讛讞讟讗转 转讞诇讛 讜讗讞专 讻讱 讛注讜诇讛 讜讗讞专 讻讱 讛砖诇诪讬诐 讜讻谉 讛诇讻讛 讜讗讞专 讻讱 诪讙诇讞 专"诇 讗讞专 砖讞讬讟转 砖诇砖转谉 讜讗诐 讙诇讞 注诇 讗讞转 诪砖诇砖转谉 专"诇 讗讞专 讛讞讟讗转 讗讜 讗讞专 讛注讜诇讛 讬爪讗 讜讻谉 讛诇讻讛:


诪砖谞讛 专砖讘"讙 讗讜诪专 讛讘讬讗 砖诇砖 讘讛诪讜转 讜诇讗 驻讬专砖 讛专讗讜讬讛 诇讞讟讗转 转拽专讘 讞讟讗转 诇注讜诇讛 转拽专讘 注讜诇讛 诇砖诇诪讬诐 转拽专讘 砖诇诪讬诐 讛讬讛 谞讜讟诇 砖注专 专讗砖 谞讝专讜 讜诪砖诇讞 转讞转 讛讚讜讚 讗诐 讙诇讞 讘诪讚讬谞讛 诇讗 讛讬讛 诪砖诇讞 转讞转 讛讚讜讚 讘讚"讗 讘转讙诇讞转 讛讟讛专讛 讗讘诇 讘转讙诇讞转 讛讟讜诪讗讛 诇讗 讛讬讛 诪砖诇讞 转讞转 讛讚讜讚 专' 诪讗讬专 讗讜诪专 讛讻诇 诪砖诇讞讬诐 转讞转 讛讚讜讚 讞讜抓 诪谉 讛讟诪讗 砖讘诪讚讬谞讛 讘诇讘讚 讛讬讛 诪讘砖诇 讗转 讛砖诇诪讬诐 讗讜 砖讜诇拽谉 讜讻讛谉 谞讜讟诇 讗转 讛讝专讜注 讘砖诇讛 诪谉 讛讗讬诇 讜讞诇转 诪爪讛 讗讞转 诪谉 讛住诇 讜专拽讬拽 诪爪讛 讗讞讚 讜谞讜转谞讬谉 注诇 讻驻讬 讛谞讝讬专 讜诪谞讬驻谉 讜讗讞专 讻讱 讛讜转专 讛谞讝讬专 诇砖转讜转 讘讬讬谉 讜诇讟诪讗 诇诪转讬诐 专' 砖诪注讜谉 讗讜诪专 讻讬讜谉 砖谞讝专拽 注诇讬讜 讗讞讚 诪谉 讛讚诪讬诐 讛讜转专 讛谞讝讬专 诇砖转讜转 讘讬讬谉 讜诇讟诪讗 诇诪转讬诐 讗诪专 讛专"诐 讻讘专 讬讚注转 诇砖讜谉 讛转讜专讛 讘拽专讘谞讜转 谞讝讬专 砖讛讜讗 讻讘砖 诇注讜诇讛 讜讻讘砖讛 诇讞讟讗转 讜讗讬诇 诇砖诇诪讬诐 讜转讜专转 讛谞讝讬专 砖讬讙诇讞 驻转讞 讗讛诇 诪讜注讚 诇驻讬 砖讘讜 讘讗 讛驻住讜拽 讘谞讝讬专 讟讛讜专 讜专' 诪讗讬专 讬讗诪专 砖谞讝讬专 讟诪讗 讙诐 讻谉 讻讗砖专 讟诪讗 讙诇讞 驻转讞 讗讜讛诇 诪讜注讚 讬砖诇讬讱 砖注专讜 讙诐 讻谉 注诇 讛讗砖 讗砖专 转讞转 讝讘讞讬 砖诇诪讬诐 讝讜诇转讬 谞讝讬专 讟讛讜专 砖讙诇讞 驻转讞 讗讜讛诇 诪讜注讚 砖谞注砖讛 讗讛诇 诪讜注讚 讻诪爪讜转讜 讜讝讛 讗砖专 讗诪专 讛讻讛谉 转讞转 讝讘讞讬 讛砖诇诪讬诐 讜讗诐 讛砖诇讬讱 转讞转 讛讞讟讗转 讬爪讗 讜诪讗诪专 专砖讘"讙 讗诪转 讜讗讬谉 讛诇讻讛 讻专' 砖诪注讜谉:


讗诪专 讛诪讗讬专讬 专砖讘"讙 讗讜诪专 讛讘讬讗 砖诇砖 讘讛诪讜转 讜诇讗 驻讬' 讝讜 诇讞讟讗转 讜讻讜' 讗诇讗 砖讛讘讬讗诐 讜讗诪专 讗诇讜 诇谞讝讬专讜转讬 讚讬讜 砖诪诪讬诇讗 讛拽讚讜砖讛 讞诇讛 讻诇 讗讞转 注诇 讛专讗讜讬 诇讛 砖讛专讬 讛讚讘专 谞讬讻专 诇注讬谉 讗讬 讝讜 专讗讜讬讛 诇讞讟讗转 讜讗讬讝讜 诇注讜诇讛 讜讗讬讝讜 诇砖诇诪讬诐 讜讗讬谉 拽专讬讗转 讛砖诐 诪注讻讘转 讘讛谉 讜讻谉 讛诇讻讛:


讛讬讛 谞讜讟诇 讜讻讜' 讻诇讜诪专 砖讗讞专 砖讞讬讟转 讛拽专讘谞讜转 讜讛讙诇讜讞 诪讘砖诇 讗转 讛砖诇诪讬诐 讜讬转讘讗专 讘讙诪专讗 砖诪谉 讛专讜讟讘 讛讬讛 谞讜转谉 注诇 讛砖注专 讜诪砖诇讬讱 讛砖注专 转讞转 讛讚讜讚 砖诇 砖诇诪讬诐 讜讻谉 讛诇讻讛 讜讗诐 砖诇讞 转讞转 讚讜讚 砖诇 讗砖诐 讬爪讗 砖讗诇讜 讘讙诪专讗 讜讗砖诐 讘谞讝讬专 讟讛讜专 诪讬 讗讬讻讗 讚讛讗 讛讻讗 讘转讙诇讞转 讟讛专讛 拽讬讬诪讬谞谉 讜驻讬专砖讛 砖讗诐 讛讬讛 谞讝讬专 讟诪讗 诪砖诇讞讜 转讞转 讚讜讚 讛讗砖诐 讜讝讜 讗讬谞讛 讛诇讻讛 讻诪讜 砖讬转讘讗专 讘住诪讜讱 讜讗诐 讙诇讞 讘诪讚讬谞讛 讬爪讗 讚讗祝 注诇 讙讘 讚讻转讬讘 讜讙诇讞 讛谞讝讬专 驻转讞 讗讛诇 诪讜注讚 讚讛讬讬谞讜 讘注讝专讛 诪诪砖 驻讬专砖讜 讘讙诪' 砖讗讬 讗驻砖专 诇讜诪专 讻谉 砖讗诐 讻谉 讚专讱 讘讝讬讜谉 讛讜讗 讜讛转讜专讛 讗诪专讛 诇讗 转注诇讛 讘诪注诇讜转 讜讻讜' 讻诇 砖讻谉 讚专讱 讘讝讬讜谉 讜讻谉 砖讗诐 讬讙诇讞 讘驻转讞 讛讬讛 爪专讬讱 诇讛讘讬讗 砖注专讜 转讞转 讛讗砖 讜谞诪爪讗 砖讞住专 诇拽讬讞讛 讜讛讘讗讛 转讞转 讛讚讜讚 讜谞转讬谞讛 讘讗讜专 讗诇讗 诇讗 讘讗 讛讻转讜讘 讗诇讗 诇诇诪讚 砖讗讞专 砖讞讬讟转 讛砖诇诪讬诐 讬讙诇讞 讜讝讛讜 砖讗诪专讜 讘讙诪专讗 讜讙诇讞 讛谞讝讬专 驻转讞 讗讛诇 诪讜注讚 讘砖诇诪讬诐 讛讻转讜讘 诪讚讘专 讻诇讜诪专 砖讬讙诇讞 讗讞专 砖讞讬讟转 讛砖诇诪讬诐 砖谞讗诪专 讘讛诐 驻转讞 讗讛诇 诪讜注讚 讜诇讗 砖讬讛讗 讛讙诇讜讞 诇砖诐 讜讻谉 讛诇讻讛 讗诇讗 砖讗诐 讙诇讞 讗讞专 讗讞讚 讬爪讗 讻诪讜 砖讘讬讗专谞讜 讜讻谉 讚专砖讜 讘讜 砖诇讗 讬讙诇讞 注讚 砖讬讛讗 驻转讞 讛注讝专讛 驻转讜讞 讜讻谉 讛诇讻讛 讜讗讬谞讜 诪讙诇讞 讗诇讗 讘注讝专转 谞砖讬诐 讘诇砖讻转 谞讝讬专讬诐 砖讘讛 讘拽专谉 诪讝专讞讬转 讚专讜诪讬转 讜砖诐 讛讬讜 诪讘砖诇讬诐 讗转 讛砖诇诪讬诐 讜诪讙诇讞 住诪讜讱 诇讚讜讚 讜谞讜转谉 讘讗砖 讜谞诪爪讗 砖讗讬谞讜 诪讞讜住专 讛讘讗讛 讜讗诐 讙诇讞 讘诪讚讬谞讛 专"诇 讘讬专讜砖诇诐 讬爪讗 讜讘转讜住驻讜转 讙讜专住讬谉 砖讗诐 讙诇讞 讘诪讚讬谞讛 诇讗 讛讬讛 诪砖诇讞 专"诇 转讞转 讛讚讜讚 讻诇讜诪专 砖诇讗 诪爪讬谞讜 砖诇讜讞 讗诇讗 诇诪讙诇讞 讘注讝专讛 专"诇 讘注讝专转 谞砖讬诐 讚诇讛讻讬 讗讛谞讬 驻转讞 讗讛诇 诪讜注讚 讜诪"诪 讗谞讜 讙讜专住讬诐 诪砖诇讞 讻诇讜诪专 砖讗驻讬诇讜 讙诇讞 讘诪讚讬谞讛 诪砖诇讞讜 转讞转 讛讚讜讚 讜讗讬谉 谞诪谞注讬谉 诪讞住专讜谉 讛讘讗讛 讛讜讗讬诇 讜诪"诪 专讗讜讬 讛讬讛 诇讙诇讞 住诪讜讱 诇讚讜讚 讜讻谉 讛诇讻讛 讜讻谉 砖讞住专讜谉 讛讘讗讛 讗讬谞讜 诪注讻讘 砖讛专讬 讗驻讬诇讜 谞转谉 转讞转 讛讞讟讗转 讬爪讗:


讘诪讛 讚讘专讬诐 讗诪讜专讬诐 讘转讙诇讞转 讟讛专讛 讗讘诇 讘转讙诇讞转 讟讜诪讗讛 诇讗 讛讬讛 诪砖诇讞 专"诇 转讞转 讚讜讚 砖诇 讗砖诐 砖砖注专 谞讝讬专 讟诪讗 诇讗 讛讬讛 爪专讬讱 讙诇讜讞 讘诪拽讜诐 砖讘诪拽讚砖 讜诇讗 讛砖诇讻讛 注诇 讛讗砖 讗诇讗 讬讙诇讞 讘诪讚讬谞讛 讗讜 讘诪拽讚砖 专"诇 讘诪拽讜诐 砖讗驻砖专 诇讜 诇讟诪讗 诪转 诇讬讻谞住 讜砖注专讜 谞拽讘专 讜讗驻专讜 讗住讜专 讻讚讗讬转讗 讘住讜祝 转诪讜专讛 讜讻谉 讛诇讻讛 讜诪"诪 讗诐 讙诇讞 讘诪拽讚砖 讜谞转谞讜 转讞转 讚讜讚 讛讗砖诐 讬爪讗 讜专讘讬 诪讗讬专 讗讜诪专 讛讻诇 诪砖诇讞讬谉 转讞转 讛讚讜讚 讗诐 讟讛讜专 讘砖诇 砖诇诪讬诐 讜讗诐 讟诪讗 讘砖诇 讗砖诐 讞讜抓 诪讟诪讗 砖讘诪讚讬谞讛 专"诇 砖讙诇讞 讘诪讚讬谞讛 讛讗 讗诐 讙诇讞 讘诪拽讚砖 诪砖诇讞 讜讗讬谉 讛诇讻讛 讻谉 讗诇讗 砖讘讚讬注讘讚 讬爪讗 讻诪讜 砖讘讬讗专谞讜:


讛讬讛 诪讘砖诇 讜讻讜' 专"诇 讗讞专 砖谞转谞诐 诇讛转讘砖诇 讜谞转谉 砖注专讜 转讞转 讛讚讜讚 讻砖谞讙诪专 讘砖讜诇谉 讗讬 砖诇讬拽转谉 砖讛砖诇讬拽讛 诪讜注诇转 讘讛谉 讻讘讬砖讜诇 谞讜讟诇 讻讛谉 讝专讜注 讘砖诇讛 诪谉 讛讗讬诇 砖诇 砖诇诪讬诐 讜讻讘专 讬讚注转 砖诪讘讬讗 讛讬讛 讛谞讝讬专 注诐 讛讗讬诇 砖诇 砖诇诪讬诐 住诇 砖诇 注砖专 讞诇讜转 讜砖诇 注砖专 专拽讬拽讬谉 讜讛讻诇 诪爪讛 讜注讻砖讜 谞讜讟诇 注诐 讛讝专讜注 讞诇讛 讜专拽讬拽 讜谞讜转谉 注诇 讻驻讬 讛谞讝讬专 讗讜 讛谞讝讬专讛 讜诪谞讬驻谉 讜讛讜讗 讛讚讬谉 砖诪谞讬祝 讞讝讛 讜砖讜拽 讜讛讗诪讜专讬谉 讜讻讚讻转讬讘 讜讛谞讬祝 讗讜转诐 转谞讜驻讛 讜讻讜' 注诇 讞讝讛 讛转谞讜驻讛 讜注诇 砖讜拽 讛转专讜诪讛 讜讻诇 砖讻谉 讘讗诪讜专讬谉 讗诇讗 砖诇讗 讞砖 诇讛讝讻讬专 讗诇讗 诪讛 砖谞转讞讚砖 讘讝讛 注诇 砖讗专 砖诇诪讬诐 讜讗讞专 讻讱 讛讜转专 诇砖转讜转 讬讬谉 讜诇讬讟诪讗 诇诪转讬诐 专讘讬 砖诪注讜谉 讗讜诪专 讻讬讜谉 砖谞讝专拽 注诇讬讜 讗讞讚 诪谉 讛讚诪讬诐 讛讜转专 诇砖转讜转 讬讬谉 讜诇讬讟诪讗 诇诪转讬诐 讗祝 注诇 驻讬 砖诇讗 讙诇讞 讜诇讗 讛讘讬讗 砖讗专 讛拽专讘谞讜转 讜砖诇讗 讛谞讬祝 砖讚讘专讬诐 讗诇讜 讻诇诐 诇诪爪讜讛 讜诇讗 诇注讻讘 讜讻谉 讛诇讻讛 讜诇讗驻讜拽讬 诪讚专讘讬 讗诇讬注讝专 砖讛讬讛 讗讜诪专 转讙诇讞转 诪注讻讘讗:


诪砖谞讛 讙诇讞 注诇 讛讝讘讞 讜谞诪爪讗 驻住讜诇 转讙诇讞转讜 驻住讜诇讛 讜讝讘讞讬讜 诇讗 注诇讜 诇讜 讙诇讞 注诇 讛讞讟讗转 砖诇讗 诇砖诪讛 讜讗讞专 讻讱 讛讘讬讗 讗转 拽专讘谞讜转讬讜 诇砖诪讛 转讙诇讞转讜 驻住讜诇讛 讜讝讘讞讬讜 诇讗 注诇讜 诇讜 讙诇讞 注诇 讛注讜诇讛 讜注诇 讛砖诇诪讬诐 砖诇讗 诇砖诪谉 讜讗讞专 讻讱 讛讘讬讗 拽专讘谞讜转讬讜 诇砖诪谉 转讙诇讞转讜 驻住讜诇讛 讜讝讘讞讬讜 诇讗 注诇讜 专' 砖诪注讜谉 讗讜诪专 讗讜转讜 讛讝讘讞 诇讗 注诇讛 诇讜 讜砖讗专 讻诇 讛讝讘讞讬诐 注诇讜 诇讜 讗诐 讙诇讞 注诇 讗讞转 诪砖诇砖转谉 讜谞诪爪讗 讗讞讚 诪讛诐 讻砖专 转讙诇讞转讜 讻砖专讛 讜讬讘讬讗 砖讗专 讛讝讘讞讬诐 讗诪专 讛专"诐 讻讘专 拽讚诐 诇讱 讗诪专讜 讗诐 讙诇讞 注诇 讗讞讚 诪砖诇砖转谉 讬爪讗 讜讻讘专 讝讻专谞讜 讘驻住讞讬诐 讜讗谞讞谞讜 谞砖诇讬诐 讘讗讜专 讝讛 讘转讞诇转 讝讘讞讬诐 砖诪谞讛讙谞讜 砖诪讛驻住讚讬 拽讚砖讬诐 砖讬讻讜讬谉 讘讜 讗爪诇 讛砖讞讬讟讛 讞诇讜祝 诪讛 砖讛讜讗 讝讛 砖谞砖讞讟 讜讝讛讜 讛注谞讬谉 讗砖专 讬拽专讗讜 讗讜转讜 砖诇讗 诇砖诪讜 讜讗讬谉 讛诇讻讛 讻专' 砖诪注讜谉:


讗诪专 讛诪讗讬专讬 讗讞专 讻讱 讘讗 诇讘讗专 注谞讬谉 讛讞诇拽 讛专讘讬注讬 讜讗诪专 砖讗诐 讙诇讞 注诇 讛讝讘讞 专"诇 注诇 讛砖诇诪讬诐 讜谞诪爪讗 驻住讜诇 专"诇 砖谞诪爪讗 讘注诇 诪讜诐 转讙诇讞转讜 驻住讜诇讛 讜讛专讬 讛讜讗 讻谞转讙诇讞 讘转讜讱 谞讝讬专讜转讜 砖住讜转专 诇' 讬讜诐 讻诪讜 砖讘讬讗专谞讜 讜诪讜谞讛 砖诇砖讬诐 讜诪讘讬讗 拽专讘谞讜转讬讜 砖讗祝 讛讝讘讞讬诐 诇讗 注诇讜 砖讛专讬 讗讬谉 讛拽专讘谉 讻诇讜诐 讜谞诪爪讗 诪讙诇讞 拽讜讚诐 讛拽专讘谉 讜讗讬谉 讙诇讜讞 砖拽讜讚诐 拽专讘谉 讻诇讜诐 讜讛讜讗 讛讚讬谉 讗诐 讙诇讞 讗讞专 讛讞讟讗转 讗讜 讗讞专 讛注讜诇讛 讜谞诪爪讗 驻住讜诇 砖讗祝 砖讗专 讛讝讘讞讬诐 砖讛拽专讬讘 讗讞专 讛讙诇讜讞 讗讬谉 注讜诇讬谉 诇讜 砖诇讗 谞专讗讜 诇讛讘讬讗诐 讜讛讜讗 砖讗诪专 讗讞专 讻谉 讙诇讞 注诇 讛讞讟讗转 砖诇讗 诇砖诪讛 专"诇 诇讗 住讜祝 讚讘专 讘讘注诇 诪讜诐 讗诇讗 讗祝 讗诐 谞砖讞讟 讛讞讟讗转 砖诇讗 诇砖诪讛 讜讗讞专 讻讱 讛讘讬讗 注讜诇转讜 讜砖诇诪讬讜 诇砖诪谉 讗祝 讝讛 转讙诇讞转讜 驻住讜诇讛 讜讝讘讞讬讜 诇讗 注诇讜 诇讜 讜诇讗 注讜讚 讗诇讗 讗祝 讘注讜诇讛 讗讜 砖诇诪讬诐 砖谞砖讞讟讜 砖诇讗 诇砖诪谉 讻讬讜谉 砖诇讗 注诇讜 诇讘注诇讬诐 诇砖诐 讞讜讘讛 谞注砖讛 讻诪讙诇讞 讘诇讗 讚诪讬诐 讜注诇 讝讜 讞诇拽 专' 砖诪注讜谉 诇讜诪专 砖讗讜转讜 讛讝讘讞 诇讗 注诇讜 诇讜 讗讘诇 砖讗专 讛讝讘讞讬诐 注诇讜 诇讜 讜讗讬谉 转讙诇讞转讜 驻住讜诇讛 诪驻谞讬 砖讛讜讗 住讜讘专 谞讝讬专 砖讙诇讞 注诇 砖诇诪讬 谞讚讘讛 讬爪讗 讜讛诇讻讱 讻砖砖讞讟 注讜诇讛 讗讜 砖诇诪讬诐 砖诇讗 诇砖诪谉 讛讜讜 诇讛讜 谞讚讘讛 讜讛转讙诇讞转 讻砖专讛 讗诇讗 砖讗讜转讜 讛讝讘讞 诇讗 注诇讛 讗讘诇 砖讗专 讛讝讘讞讬诐 注诇讜 诇讜 讗讘诇 讻砖谞诪爪讗 讘讗讞讚 诪讛诐 诪讜诐 讗讜 讞讟讗转 砖谞砖讞讟 砖诇讗 诇砖诪讜 诪讜讚讛 专' 砖诪注讜谉 砖转讙诇讞转讜 驻住讜诇讛 讜诪"诪 讗祝 讘注讜诇讛 讗讜 砖诇诪讬诐 讗讬谉 讛诇讻讛 讻专讘讬 砖诪注讜谉:


讙诇讞 注诇 砖诇砖转谉 专"诇 砖讙诇讞 住转诐 讜诇讗 讬讬讞讚 注诇 讗讬 讝讛 诪讛诐 讗诇讗 砖讚注转讜 诇讙诇讞 注诇 讗讬 讝讛 砖讬诪爪讗 诪讛诐 讻砖专 讜谞诪爪讗 讗讞讚 诪讛诐 讻砖专 讜讛砖谞讬诐 驻住讜诇讬诐 讬爪讗 砖讛专讬 讻诇 砖讙诇讞 注诇 讗讞讚 诪砖诇砖转谉 讬爪讗 讜讬讞讝讜专 讜讬讘讬讗 砖讗专 讝讘讞讬诐 讻讛诇讻转谉 砖讛专讬 诪"诪 讛讙诇讜讞 谞注砖讛 讻专讗讜讬 讜讻谉 讛诇讻讛:


诪砖谞讛 诪讬 砖谞讝专拽 注诇讬讜 讗讞讚 诪谉 讛讚诪讬诐 讜谞讟诪讗 专' 讗诇讬注讝专 讗讜诪专 住转专 讗转 讛讻诇 讜讞讻诪讬诐 讗讜诪专讬诐 讬讘讬讗 砖讗专 拽专讘谞讜转 讜讬讟讛专 诪注砖讛 讘诪专讬诐 讛转讚诪专讬转 砖谞讝专拽 注诇讬讛 讗讞讚 诪谉 讛讚诪讬诐 讜讘讗讜 讜讗诪专讜 诇讛 注诇 讘转讛 砖讛讬讗 诪住讻谞转 讜讛诇讻讛 讜诪爪讗转讛 砖诪转讛 讗诪专讜 讞讻诪讬诐 转讘讬讗 砖讗专 拽专讘谞讜转 讜转讟讛专 讗诪专 讛专"诐 讛诇讗 拽讚诐 诇讱 讘驻专拽 砖诇讬砖讬 砖专' 讗诇讬注讝专 讬住讘讜专 砖谞讟诪讗 讗讞专 诪诇讗转 住讜转专 讝' 讬诪讬诐 讛谞讛 讗诪专讜 讛谞讛 住讜转专 讗转 讛讻诇 诇讗 讬专爪讛 讘讜 讬诪讬 讛谞讝讬专讜转 讜讗诪谞诐 讬专爪讛 讘讜 住讜转专 讻诇 讛拽专讘谞讜转 讜讬驻住讬讚诐 讻诇诐 讜讬爪讟专讱 拽专讘谞讜转 砖诇诪讬' 讗讞专 砖诇诪讜转 砖讘注讛 讬诪讬 住转讬专讛 讜讞讻诪讬诐 讗讜诪专讬诐 砖讛讜讗 诪讘讬讗 砖讗专 拽专讘谞讜转 讜讗讬谉 讛诇讻讛 讻专' 讗诇讬注讝专 讜诪诪讛 砖专讗讜讬 砖转讚注讛讜 诪讗诪专 讛转讜住驻转讗 谞讝讬专 砖讻诇讜 讬诪讬讜 讗住讜专 诇讙诇讞 讜诇砖转讜转 讬讬谉 讜诇讟诪讗 诇诪转讬诐 讜讗诐 讙诇讞 讗讜 砖转讛 讬讬谉 讗讜 谞讟诪讗 住讜驻讙 讗转 讛讗专讘注讬诐 专"诇 砖讬讛讬讜 讚讬谞讬 谞讝讬专讜转 谞砖讗专讬诐 砖讬讙诇讞 转讙诇讞转 讟讛专讛 诇驻讬 诪讛 砖讛转讘讗专 讘讝讛 讛驻专拽:


讗诪专 讛诪讗讬专讬 诪讬 砖谞讝专拽 注诇讬讜 讗讞讚 诪谉 讛讚诪讬诐 讜谞讟诪讗 专"诇 拽讜讚诐 砖讬讙诇讞 专讘讬 讗诇讬注讝专 讗讜诪专 住转专 讗转 讛讻诇 驻讬专讜砖 诇讗 住转讬专转 讛诪谞讬谉 砖讛专讬 讗祝 拽讜讚诐 拽专讘谉 讛讜讗 住讜讘专 砖讻诇 砖谞讟诪讗 讘讬讜诐 讛讘讗转 拽专讘谞讜转 专"诇 讗讞专 诪诇讗转 讗讬谞讜 住讜转专 讗诇讗 砖讘注讛 讗诇讗 住转讬专转 拽专讘谉 拽讗 讗诪专 砖讻砖讬讟讛专 讬讞讝讜专 讜讬讘讬讗 讗祝 讗讜转讜 拽专讘谉 砖谞讝专拽 讚诪讜 拽讜讚诐 砖谞讟诪讗 砖诪讗讞专 砖讛讜讗 住讜讘专 转讙诇讞转 诪注讻讘转 讻诇 砖谞讟诪讗 拽讜讚诐 讙诇讜讞 讜讗祝 讻砖谞讝专拽讜 讻诇 讛讚诪讬诐 讛讜讗 讗讜诪专 讻谉 讻诇 砖谞讟诪讗 拽讜讚诐 讙诇讜讞 讗诇讗 讚诪砖讜诐 专讘谞谉 谞拽讬讟 诇讛 讛讻讬 砖讛诐 住讜讘专讬诐 砖讻诇 砖谞讝专拽 讗讞讚 诪谉 讛讚诪讬诐 讜谞讬讟诪讗 讗讬谞讜 住讜转专 讻诇讜诐 讗诇讗 讬讘讬讗 砖讗专 拽专讘谞讜转讬讜 诇讻砖讬讟讛专 讜讛讜讗 诪讜转专 诪"诪 讛讜讗讬诇 讜谞讝专拽 注诇讬讜 讗讞讚 诪谉 讛讚诪讬诐 讜讻谉 讛诇讻讛:


讝讛讜 讘讬讗讜专 讛诪砖谞讛 讜驻住拽 砖诇讛 讜诪讛 砖谞讻谞住 转讞转讬讛 讘讙诪专讗 诪诪讛 砖诇讗 讘讬讗专谞讜讛讜 讘诪砖谞讛 讻讱 讛讜讗:





砖讬讟讛 诪拽讜讘爪转

讗诇讗 讗诪专 讗讘讬讬 讟讘讜诇 讬讜诐 讚讝讘 诇讗讜 讻讝讘 讚诪讬. 讜讟讘讜诇 讬讜诐 讚讝讘 讘注诇 砖转讬 专讗讬讜转 讻讬讜谉 讚诇讗讜 诪讞讜住专 讻驻专讛 讛讜讗 诇讗讞专 砖讟讘诇 诪讜转专 诇讬讻谞住 诇诪讞谞讛 诇讜讬讬讛. 讜讘专讬讬转讗 诇讗讜 诪讬讬转讜专讗 讚拽专讗 讚讬讬拽讗 讚讗讜专讞讬讛 讚拽专讗 诇诪讻转讘 讛讻讬 讜讘讗 诇驻谞讬 讛' 讜讗驻讬诇讜 讛讻讬 讘讟讘讜诇 讬讜诐 讚讝讘 讘注诇 砖谞讬 专讗讬讜转 诪讜转专 诇讬讻谞住 讛讗 讟讘讜诇 讬讜诐 讚讘注诇 砖诇砖 专讗讬讜转 讗住讜专 诇讬讻谞住. 讚讗讬 讘诪讞谞讛 诇讜讬讛 拽讗讬 讜讗诪讗讬 拽专讬 诇讬讛 驻转讞 讗讛诇 诪讜注讚. 讻诇讜诪专 讛讗讬 讚驻砖讬讟讗 诇讬讛 诇转谞讗 讚讗住讜专 诇讬讻谞住 诇砖注专 谞讬拽谞讜专 注讚 砖讬讟讘讜诇 讜讬注专讬讘 砖诪砖讜 诪拽专讗 拽讗 讚讬讬拽. 讚注诇 讻讜专讞讬谉 讘诪讞谞讛 诇讜讬讛 拽讗讬 讘砖注专 谞讬拽谞讜专 讚诪讞讜住专 讻驻讜专讬诐 讗住讜专 诇讬讻谞住 讘诪讞谞讛 砖讻讬谞讛. 讜讗诪讗讬 拽专讬 诇讬讛 讗讜讛诇 诪讜注讚. 诇诪讬诪专讗 诪讛 讗讜讛诇 诪讜注讚 诪讞讜住专 讻驻讜专讬诐 诇讗 注讬讬诇 讗祝 注诇 讙讘 讚讛注专讬讘 砖诪砖讜. 讗祝 讛转诐 谞诪讬 驻讬专讜砖 讘砖注专 谞讬拽谞讜专 讛讜讬 诪讞讜住专 讻驻专讛 讻讬讜谉 讚诇讗 讛注专讬讘 砖诪砖讜. 讚讗讬讻讗 转专转讬 诪讞讜住专 讻驻专讛 讜讟讘讜诇 讬讜诐 诇讗 注讬讬诇. 讛专讗"砖 讝"诇 讘驻讬专讜砖讬讜. 讜讻谉 讘砖讬讟讛 讜讝"诇: 讗诇讗 讗诪专 讗讘讬讬 讟讘讜诇 讬讜诐 讚讝讘 诇讗讜 讻讝讘 讚诪讬. 驻讬专讜砖 讟讘讜诇 讬讜诐 讚讝讘 讘注诇 砖转讬 专讗讬讜转. 讚讻讬讜谉 砖讟讘诇 诪讜转专 诇讬讻谞住 讘诪讞谞讛 诇讜讬讛. 讜讚讜拽讗 讘讝讘 讘注诇 砖转讬 专讗讬讜转 讚讗讬谞讜 诪讞讜住专 拽专讘谉. 讗讘诇 讝讘 讘注诇 砖诇砖 专讗讬讜转 诇讗. 讜讛讬讬谞讜 讚拽讗诪专 讜讗驻讬诇讜 讛讻讬 讻讬讜谉 砖诪讞讜住专 讻驻专讛 诇讗 注讬讬诇. 讻诇讜诪专 讛讗 讟讘讜诇 讬讜诐 讚讘注诇 砖诇砖 专讗讬讜转 讗祝 注诇 驻讬 讚诇讗讜 讻讝讘 讚诪讬 讗驻讬诇讜 讛讻讬 讻讬讜谉 讚诪讞讜住专 讻驻专讛 诇讗 注讬讬诇. 讜拽专讗 讚讜讻讬 讬讟讛专 讛讝讘 讚讻转讬讘 讘讬讛 讜讘讗 诇驻谞讬 讛' 讘讝讘 讘注诇 砖诇砖 专讗讬讜转 讻转讬讘 讚讛讜讗 诪讞讜住专 讻驻专讛 讗祝 注诇 驻讬 砖讟讘诇 讜讛注专讬讘 砖诪砖讜.  


讜讗讬 讘诪讞谞讛 诇讜讬讛 拽讗讬 讗诪讗讬 拽专讬 诇讬讛 讗讛诇 诪讜注讚. 驻讬专讜砖 讗诐 讻谉 讚讟讘讜诇 讬讜诐 讚讝讘 讘注诇 砖诇砖 专讗讬讜转 讗讬谞讜 诪讜转专 诇讬讻谞住 诇诪讞谞讛 诇讜讬讛 讗诪讗讬 拽专讬 诇讬讛 讗讛诇 诪讜注讚 讚讻转讬讘 讜讘讗 诇驻谞讬 讛' 讗诇 驻转讞 讗讛诇 诪讜注讚 讜讗诪专讬谞谉 讚诇讛讻讬 拽专讬讬讛 讗讛诇 诪讜注讚 诇讛拽讬砖 讻谞讬住转 诪讞谞讛 诇讜讬讛 诇讻谞讬住转 讗讛诇 诪讜注讚 诇诪讬诪专讗 诪讛 讛转诐 讘讗讛诇 诪讞讜住专 讻驻讜专讬诐 诇讗 注讬讬诇 讗驻讬诇讜 讛注专讬讘 砖诪砖讜 讗祝 讛讻讗 谞诪讬 讘诪讞谞讛 诇讜讬讛 诪讞讜住专 讻驻专讛 讻讙讜谉 讝讘 讘注诇 砖诇砖 专讗讬讜转 诇讗 注讬讬诇. 


讜讗讬转 谞讜住讞讬 讚讙专住讜 讗诇讗 讗诪专 讗讘讬讬 讟讘讜诇 讬讜诐 讚讝讘 讻讝讘 讚诪讬. 讜讛讻讬 驻讬专讜砖讛 讟讘讜诇 讬讜诐 讚讝讘 讘注诇 砖诇砖 专讗讬讜转 讻讝讘 讚诪讬 讜讗住讜专 诇讬讻谞住 讘诪讞谞讛 诇讜讬讛 讻讝讘. 讗讘诇 讝讘 讘注诇 砖转讬 专讗讬讜转 讟讘讜诇 讬讜诐 讚讬讚讬讛 诪讜转专 讘诪讞谞讛 诇讜讬讛. 讜讗讬 讘诪讞谞讛 诇讜讬讛 拽讗讬 驻讬专讜砖 讟讘讜诇 讬讜诐 讚讝讘 讘注诇 砖诇砖 专讗讬讜转 讗诪讗讬 拽专讬 诇讬讛 讗讛诇 诪讜注讚. 诇诪讬诪专讗 讜讻讜'. 砖讬讟讛. 讜讻谉 讻转讘 讛专' 注讝专讬讗诇 讝"诇 讜讝"诇: (讗讬) 讛讻讬 讙专住讬谞谉 讗诇讗 讗诪专 讗讘讬讬 讟讘讜诇 讬讜诐 讚讝讘 诇讗讜 讻讝讘 讚诪讬 讜讗驻讬诇讜 讛讻讬 诪讞讜住专 讻驻专讛 诇讗 注讬讬诇. 讜讗诪讞讜住专 讻驻专讛 拽讗讬 讜讛讻讬 拽讗诪专 讗讬诪转讬 讛讜讗 讘讗 讘讝诪谉 砖讛讘讬讗 讻驻专转讜. 驻讬专讜砖 讟讘讜诇 讬讜诐 讚讝讘 讘注诇 砖转讬 专讗讬讜转 砖讗讬谞讜 讘专 讻驻专讛 诇讗讜 讻讝讘 讚诪讬 讜诪讜转专 诇讬讻谞住 讘诪讞谞讛 诇讜讬讛 诪谉 讛转讜专讛. 讜讗驻讬诇讜 讛讻讬 诪讞讜住专 讻驻专讛 诇讗 注讬讬诇. 讻诇讜诪专 讗祝 注诇 讙讘 讚讟诪讗 诪转 讜讟讘讜诇 讬讜诐 讚讝讘 讘注诇 砖转讬 专讗讬讜转 注讬讬诇. 讗驻讬诇讜 讛讻讬 讟讘讜诇 讬讜诐 讚诪讞讜住专 讻驻专讛 讻讙讜谉 讝讘 讘注诇 砖诇砖 专讗讬讜转 诇讗 注讬讬诇. 讛诇讻讱 讙讘讬 谞讝讬专 诇讬讻讗 诇诪讬诪专 讗讬诪转讬 讛讜讗 讻讜' 讚讛讗 诇讗讜 诪讞讜住专 讻驻讜专讬诐 讛讜讗 讚诇讗 砖讬讬讱 诇诪讬拽专讬 诪讞讜住专 讻驻讜专讬诐 讗诇讗 讘诪讬 砖讟讜诪讗讛 讬讜爪讗讛 诪讙讜驻讜 讻讙讜谉 讝讘 讜讝讘讛 讜讬讜诇讚转 讜诪爪讜专注. 讜讗讬 讘诪讞谞讛 诇讜讬讛 拽讗讬 讗诪讗讬 拽专讬 诇讬讛 讗讛诇 诪讜注讚. 住讬讜诪讗 讚诪诇转讬讛 讛讜讗 讜讛讜讬 讻诪讜 诪爪讬 拽讗讬 讻诇讜诪专 讗诐 讗驻讬诇讜 讟讘讜诇 讬讜诐 讚讝讘 讛诪讞讜住专 讻驻专讛 诪爪讬 拽讗讬 讘诪讞谞讛 诇讜讬讛 讗诐 讻谉 讗诪讗讬 讻转讘 拽专讗 讜讘讗 讗诇 驻转讞 讗讜讛诇 诪讜注讚 讻讝讘 讘砖诪讬谞讬 砖诇讜 讜讻砖诪讘讬讗 讻驻专转讜. 讜讛诇讗 讗讬谞讜 谞讻谞住 驻转讞 讗讛诇 诪讜注讚 讚诪讞讜住专 讻驻专讛 讜讗住讜专 诇讬讻谞住 诇注讝专讛. 讗诇讗 诇讜诪专 诇讱 诪讛 讛转诐 讘讗讛诇 诪讜注讚 诪讞讜住专 讻驻专讛 诇讗 注讬讬诇 讗祝 讘诪讞谞讛 诇讜讬讛 诪讞讜住专 讻驻专讛 诇讗 注讬讬诇. 讻诇讜诪专 诇讜诪专 诇讱 讚讟讘讜诇 讬讜诐 讛诪讞讜住专 讻驻专讛 讗讬谞讜 谞讻谞住 讘砖注专 谞讬拽谞讜专 砖讛讜讗 诪讞谞讛 诇讜讬讛. 讜诇讛讻讬 讻转讘 驻转讞 讗讛诇 诪讜注讚 诇讜诪专 讚砖注专 谞讬拽谞讜专 砖讛讜讗 讘讗 砖诐 讘砖诪讬谞讬 讗讬拽专讬 驻转讞 讗讛诇 诪讜注讚. 讜诪讚讗讛诇 诪讜注讚 讗讬谞讜 谞讻谞住 诪讞讜住专 讻驻专讛 讗祝 讻讜'. 讗讘诇 讗讛诇 诪讜注讚 讚讻转讬讘 讘谞讝讬专 讟诪讗 讬转讬讘 砖驻讬专 砖讘砖诪讬谞讬 砖诪讘讬讗 拽专讘谞讜 谞讻谞住 诇注讝专讛 讚诇讗 讛讜讬 讞砖讬讘 诪讞讜住专 讻驻专讛 讻讬讜谉 讚讗讬谉 讛讟讜诪讗讛 讬讜爪讗讛 诪讙讜驻讜. 


讛转诐 诪谞讗 诇谉. 讻诇讜诪专 讜讗讛诇 诪讜注讚 讙讜驻讬讛 诪谞讗 诇讬讛 讚诪讞讜住专 讻驻专讛 讗讬谞讜 谞讻谞住 讘讜. 讚转谞讬讗 讟诪讗 讬讛讬讛 诇专讘讜转 讟讘讜诇 讬讜诐 砖讗讬谞讜 谞讻谞住 注讚 讛注专讬讘 砖诪砖讜. 讟讜诪讗讛 讘讜 诇专讘讜转 诪讞讜住专讬 讻驻讜专讬诐. 谞专讗讛 讚讛讗讬 讚诪住讬拽 讛讻讗 讟讘讜诇 讬讜诐 讚讝讘 诇讗讜 讻讝讘 讜讘驻专拽 讘' 讚讝讘讞讬诐 诪住讬拽 讚诪讞讜住专 讻驻专讛 讚讝讘 讻讝讘 讜讻诇 砖讻谉 讟讘讜诇 讬讜诐. 谞专讗讛 诇讞诇拽 讚讛讻讗 讗诪专 诇讗讜 讻讝讘 讙讘讬 讟讘讜诇 讬讜诐 诇注谞讬谉 砖诪讜转专 诇讬讻谞住 讘诪讞谞讛 诇讜讬讛 讜讻诇 砖讻谉 诪讞讜住专 讻驻专讛 讙专讬讚讗. 砖讛专讬 讻转讘 讜讘讗 诇驻谞讬 讛' 驻转讞 讗讛诇 诪讜注讚 诇砖注专 谞讬拽谞讜专 诇讛讘讬讗 讻驻专转讜. 讜讛讛讬讗 讚驻专拽 砖谞讬 讚讝讘讞讬诐 讚讗诪专 诪讞讜住专 讻驻专讛 讚讝讘 讻讝讘 诇注谞讬谉 注讘讜讚转 爪讘讜专 讚讟诪讗 诪转 诪砖诪砖 讘爪讘讜专 讻讚讗讬转讗 讘驻专拽 讘' 讚讝讘讞讬诐 讜讘驻专拽讗 拽诪讗 讚讬讜诪讗. 讜讝讘 讗住讜专 诇砖诪砖 讚诇讗 讛讜转专讛 讟讜诪讗转 讝讬讘讛 诇讙讘讬 注讘讜讚讛. 讛专' 注讝专讬讗诇 讝"诇: 


诪转谞讬' 转讙诇讞转 讛讟讛专讛 讻讬爪讚 讛讬讛 诪讘讬讗 砖诇砖 讘讛诪讜转 讞讟讗转 讜注讜诇讛 讜砖诇诪讬诐. 讘谞讝讬专 讟诪讗 诇讗 驻讬专砖 诇注讬诇 讛拽专讘谞讜转 讚讝讬诇 拽专讬 讘讬 专讘 讛讜讗. 讜讛讻讗 谞诪讬 诇讗 讛讬讛 爪专讬讱 诇驻专砖诐 讗诇讗 诇讛讻讬 转谞讗 诇讛讜 诪砖讜诐 讚讘注讬 诇诪讬转谞讬 讜诪讙诇讞 注诇讬讛诐. 讛专讘 注讝专讬讗诇 讝"诇: 


讜诪讙诇讞 注诇讬讛诐 讜砖讜讞讟 讗转 讛砖诇诪讬诐 讜诪讙诇讞 注诇讬讛诐. 驻讬专讜砖 讜讘讝讛 诪讜转专 诇砖转讜转 讬讬谉. 砖讬讟讛: 


砖讜讞讟 讛砖诇诪讬诐 讜诪讙诇讞 注诇讬讛诐. 转讞诇讛 诇讻讜诇诐 砖讛谉 注讬拽专 讗祝 注诇 讙讘 讚讘注诇诪讗 讞讟讗转 拽讜讚诪转. 讜诇驻讬 砖诪砖诇讞 砖注专讜 转讞转 讛讚讜讚 诇驻讬讻讱 砖讜讞讟讜 转讞讬诇讛. 讜诪讙诇讞 注诇讬讛诐 诪讬讚 诇讗讞专 讝专讬拽转 讛讚诐 讚诇讗 讚诪讬 讛讗讬 诇谞讝讬专 讟诪讗 砖讗讬谞讜 诪讘讬讗 拽专讘谉 注讚 砖讬讙诇讞 讚转讙诇讞转讜 讜讻讜' 讜讛讘讗转 拽专讘谉 讘砖诪讬谞讬 讻讚讻转讘 拽专讗. 讗讘诇 讘谞讝讬专 讟讛讜专 讻转讘 转讙诇讞转 讗讞专 拽专讘谉 讻讚讻转讘 讝讗转 转讜专转 讛谞讝讬专 讘讬讜诐 诪诇讗转 讬诪讬 谞讝专讜 讻讘砖 讘谉 砖谞转讜 诇注讜诇讛 讜讻讘砖讛 讘转 砖谞转讛 诇讞讟讗转 讜讗讬诇 诇砖诇诪讬诐 讜讛讚专 讻转讘 讜讙诇讞 讛谞讝讬专 驻转讞 讗讛诇 诪讜注讚 讜诇拽讞 专讗砖 谞讝专讜 讜谞转谉 注诇 讛讗砖 讗砖专 转讞转 讝讘讞 讛砖诇诪讬诐. 讛专讘 注讝专讬讗诇 讝"诇: 


讜讗诐 讙讬诇讞 注诇 讗讞转 诪砖诇砖转谉 讬爪讗. 驻讬专讜砖 讚诇讬讻讗 拽专讗讬 诇注讬讻讜讘讗. 
专讘谉 砖诪注讜谉 讘谉 讙诪诇讬讗诇 讗讜诪专 讛讘讬讗 砖诇砖 讘讛诪讜转 讜诇讗 驻讬专砖. 驻讬专讜砖 讛驻专讬砖诐 住转诐 讚诇讗 讗诪专 讗诇讗 讗诇讜 诇谞讝讬专讜转 讻诇 讗讞转 讜讗讞转 谞拽讘注转 诇诪讛 砖讛讬讗 专讗讜讬讛: 


讗讘诇 讘转讙诇讞转 讟讜诪讗讛 诇讗 讛讬讛 诪砖诇讞讜 转讞转 讛讚讜讚. 砖诇 讗砖诐 讜砖诇 讞讟讗转 讛注讜祝 驻讬专讜砖 讗驻讬诇讜 讙讬诇讞讜 讘注讝专讛 讻讙讜谉 砖讗讬讞专 转讙诇讞转讜 注讚 讬讜诐 砖诪讬谞讬 砖讛讬讛 专砖讗讬 诇讬讻谞住 诇注讝专讛 砖讻讘专 讛注专讬讘 砖诪砖讜. 讚诇讗 讻转讬讘讗 谞转讬谞转 砖注专 转讞转 讛讚讜讚 讗诇讗 讘讟讛讜专. 砖讬讟讛: 


讙诪' 专' 讬讗砖讬讛 讗讜诪专 讗讬谞讜 爪专讬讱. 讻诇讜诪专 讗讬谞讜 爪专讬讱 诇讗讜诪专讜 诪住讘专讗 讗诇讗 诪拽诇 讜讞讜诪专 讬砖 诇讚专讜砖 砖讗讬谉 诇谞讛讜讙 诪谞讛讙 讘讝讬讜谉. 讛专讗"砖 讝"诇 讘驻讬专讜砖讬讜. 讜讝讛 诇砖讜谉 砖讬讟讛: 专' 讬讗砖讬讛 讗讜诪专 讗讬谞讜 爪专讬讱. 讻诇讜诪专 讗讬谞讜 爪专讬讱 驻住讜拽 诇讝讛 讜诪住讘专讗 讬诇驻讬谞谉 诇讛. 


讛专讬 讛讜讗 讗讜诪专 讜诇讗 转注诇讛 讘诪注诇讜转 注诇 诪讝讘讞讬 拽诇 讜讞讜诪专 诇讚讘专 讘讝讬讜谉. 讜讘讝讬讜谉 讛讜讗 砖讬注诪讜讚 讻讱 诪讙讜诇讞 驻转讞 讗讛诇 诪讜注讚. 
专' 讬爪讞拽 讗讜诪专 讗讬谞讜 爪专讬讱 讛专讬 讛讜讗 讗讜诪专 讜诇拽讞 讗转 砖注专 专讗砖 谞讝专讜 讜谞转谉 注诇 讛讗砖 讗砖专 转讞转 讝讘讞 讛砖诇诪讬诐. 讘诪讬 砖诪讞讜住专 诇拽讬讞讛 讜谞转讬谞讛 讜诇讗 讘诪讬 砖诪讞讜住专 诇拽讬讞讛 讛讘讗讛 讜谞转讬谞讛. 驻讬专讜砖 讜讗诐 讬讙诇讞 讘注讝专讛 讬讛讬讛 诪讞讜住专 讛讘讗讛 诪驻转讞 讗讛诇 诪讜注讚 注讚 诪拽讜诐 砖讛讜讗 诪讘砖诇 讛砖诇诪讬诐 讘诇砖讻转 讛谞讝讬专讬诐 砖讘注讝专转 谞砖讬诐. 讗诇讗 讘诇砖讻转 讛谞讝讬专讬诐 讛讬讛 诪讙诇讞 讜砖诐 讛讬讛 诪讘砖诇 讛砖诇诪讬诐. 砖讬讟讛: 
讜讻转讘 讛专讗"砖 讝"诇 讘驻讬专讜砖讬讜 讜讝"诇. 讜诇讗 诪讬 砖诪讞讜住专 诇拽讬讞讛 讛讘讗讛 讜谞转讬谞讛. 讜讝讛 诪讞讜住专 讛讘讗讛 诪驻转讞 讗讛诇 诪讜注讚 注讚 诪拽讜诐 砖讛讜讗 诪讘砖诇 讛砖诇诪讬诐 讘诇砖讻转 (讛讘讝讬讻讬诐) 讛谞讝讬专讬诐. 转诪讬讛讗 诇讬 讜诪谞诇谉 砖讗讬谞讜 诪讘砖诇讜 驻转讞 讗讛诇 诪讜注讚. 讜讻讬 转讬诪讗 诪砖讜诐 讘讝讬讜谉 讗诐 讻谉 讗驻讬诇讜 转讙诇讞转 谞诪讬. 注讚 讻讗谉: 


讗讘讗 讞谞谉 讗讜诪专 诪砖讜诐 专' 讗诇讬注讝专 讜讙诇讞 讛谞讝讬专 驻转讞 讗讛诇 诪讜注讚 讘讝诪谉 砖讛讜讗 驻转讜讞. 讻诇讜诪专 注诇 讻专讞讬谉 诇讗讜 驻转讞 讗讛诇 诪讜注讚 诪诪砖 讚讗诐 讻谉 讛讜讛 诇讬讛 讚专讱 讘讝讬讜谉. 讜诇讗 讗转讗 拽专讗 诇讜诪专 砖诪讙诇讞 注诇 讛砖诇诪讬诐 讗诇讗 讗讞讟讗转 讛讜讗 诪讙诇讞. 讜拽专讗 讚讻转讬讘 驻转讞 讗讛诇 诪讜注讚 讘讝诪谉 砖讛讜讗 驻转讜讞 讜讻诇 讝诪谉 砖讗讬谞讜 驻转讜讞 讗讬谞讜 诪讙诇讞. 砖讬讟讛: 


专' 砖诪注讜谉 砖讝讜专讬 讗讜诪专 讜讙诇讞 讛谞讝讬专 谞讝讬专 讜诇讗 谞讝讬专讛. 砖诪讗 讗讬转 诇讬讛 讚谞讝讬专讬诐 诪讙诇讞讬诐 讘注讝专讛 讜诇讻讱 诪诪注讟 谞讝讬专讛 砖诪讗 讬转讙专讜 讘讛 驻专讞讬 讻讛讜谞讛. 讜诇讬转 诇讬讛 诪转谞讬转讬谉 讚诪住讻转 诪讚讜转 诇砖讻转 讛谞讝讬专讬诐 砖砖诐 诪讙诇讞讬诐 讛谞讝讬专讬诐:





专砖"砖

讘诪砖谞讛 讛讬讛 诪讘讬讗 讙"讘 讞讟讗转 注讜诇讛 讜砖诇诪讬诐. 诪砖"讻 讛转讜讬"讟 讚讻谉 讛诐 讻转讜讘讬诐 讘驻' 讘讬谉 讘讛讘讗讛 讻讜'. 诇"讚 讚讘讛讘讗讛 讻转讬讘讗 注讜诇讛 讘专讬砖讗. 讜诇拽诪谉 讘讗"讚 讚拽 砖驻讬专 诇讻转讜讘 砖讛专讬 讘驻专砖讛 讻讱 讛诐 住讚讜专讬诐 讘注砖讬讬讛:



专砖"讬 讚"讛 专讬"讗 讗"爪. 诇讜诪专 诪住讘专讗 砖讗住讜专 讚专讱 讘讝讬讜谉. 讻爪"诇:

